《甲马营》
明代·唐之淳

长河抱曲洲，河转洲面窄。前瞻甲马营，近可半舍隔。

水傍一鳜甲，腹剖尾正赤。知是獭所祭，馀馂遗人食。

役夫取以至，令我三叹息。自我去桑梓，海月十挂壁。

荐奠谁其尸，蘋藻空自碧。食甲感时序，行矣望乡国。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。